Oulun käräjäoikeuden ratkaisema työturvallisuusrikosasia tapahtui Profin Oy:n tehtaalla Pudasjärvellä tammikuussa 2016.

Urheilullinen poika on sittemmin kuntoutunut.

Hän saattoi silti saada turmasta piilevän ja pysyvän haitan.

Vakuutusyhtiön ohella maksumieheksi joutuu myös Profin Oy.

Pojan mukaan trukkikuski ei varoittanut häntä ennen taakan siirtämistä. Kuvituskuva, kuva ei liity tapaukseen. CARO/ ALL OVER PRESS

Turma sattui pojan ollessa vasta 15-vuotias peruskoululainen. Poika oli tehtaalla toista päivää työharjoittelussa. Hän teki periaatteessa vaaratonta työtä, hän liimasi tarroja silikonipuikkoihin.

Samaan aikaan viereisellä alueella yhtiön vakituinen työntekijä siirsi nosturilla raskaita liukuovielementtipakkauksia paikasta toiseen. Työntekijä tarrasi nosturillaan elementtipakkauksiin ohjeiden vastaiselta puolelta, koska se oli hänelle tilanteessa helpompaa.

Aiemmin temppu oli onnistunut. Elementit olivat pysyneet nosturin tartuntakäpälässä.

Tällä kertaa pakkaus kuitenkin irtosi kesken siirron. 608 kilogramman painoinen elementtipakkaus rysähti alas ja vyöryi siirtotyötä varten erikseen määritellyn turva-alueen ulkopuolelle.

Pakkauksen reuna osui 15-vuotiaan vasempaan lonkkaan.

”Sain lääkettä suonensisäisesti”

Raskas pakkaus runteli poikaa. Syyttäjä kuvaa, että ”iskun voimasta asianomistaja (poika) lensi pois tuoliltaan ja iskeytyi voimakkaasti lattiaa vasten”.

– Tapaturmasta havaitsin sen, että olin lattialla. En osannut paikallistaa kipua, kun kävi kipeää joka paikkaan. Kun pidempään makasin, havaitsin kovimmat kivut lantiossa, poika (tai nykyään jo nuorukainen) kertoi oikeudelle.

– Sain lääkettä suonensisäisesti ja suunkin kautta. Minut vietiin ambulanssilla terveyskeskukseen ja sieltä OYS:iin. Sain lisää kipulääkettä. Pari yötä olin siellä. Pääsin kotiin keppien kanssa. Keppejä käytin reilun kuukauden.

Murtumat parantuivat ja urheilullinen poika pääsi pahimman ohi, mutta lääkärit havaitsivat hänellä toimintarajoitteita. Näistä rajoitteista vakuutusyhtiö maksaa hänelle haittarahaa.

Nuori mies esitti kuitenkin oikeudessa Profin Oy:lle viiden tuhannen euron korvausvaatimuksen tilapäisestä kivusta ja särystä.

Vain työntekijä myönsi

Tapahtuneesta saivat syytteen tehtaan tuotantopäällikkö, työporukan esimies sekä nosturia käyttänyt työntekijä.

Kaksi ensimmäistä kiisti syytteet mutta työntekijä myönsi aiheuttaneensa tapahtuneen. Työntekijän mukaan kyse oli inhimillisestä erehdyksestä. Hän oli luullut, että nosturin piikit olivat kunnolla kiinni kuten aiemmissa siirroissa.

Oulun käräjäoikeus tuomitsi 23-vuotiaan työntekijän vammantuottamuksesta 20 päiväsakkoon. Maksettavaa hänelle kertyy 400 euroa.

Lisäksi nosturikuskin tulee korvata yhteisvastuullisesti työnantajansa ja työturvallisuusrikoksesta tuomitun tuotantopäällikön kanssa asianomistajan oikeudenkäyntikulut, 5847 euroa.

Käräjäoikeus tuomitsi nosturikuskin ohella myös tehtaan tuotantopäällikön. Hänen 25 päiväsakon rangaistuksensa luettiin työturvallisuusrikoksesta. Maksettavaa 42-vuotiaalle miehelle kertyy 400 euroa.

Aivan liian raskas taakka

Oikeus katsoi, ettei tuotantopäällikkö ollut määritellyt nosturin turva-aluetta oikein eli riittävän laajaksi. Työharjoittelussa ollut koululainen työskenteli määritellyn turva-alueen ulkopuolella, kuitenkin hän joutui putoavan elementtipakkauksen alle ja loukkaantui vakavasti.

Tuotantopäällikkö oli vastuussa myös siitä, ettei nosturi soveltunut tehtäväänsä. Kyseisen nosturin enimmäisnostokyky on 450 kiloa mutta todellisuudessa elementtipakkauksen massa oli 608 kiloa.

Tuotantopäällikön kertoman mukaan elementtipakkauksia ei ollut erikseen punnittu.

Syyttäjän tuotantotiimin esimieheksi nimittämän kokeneen työntekijän oikeus vapautti syytteestä. Oikeus katsoi, ettei hän ollut sen paremmin esimiesasemassa nosturikuskiin nähden tai työnantajan edustaja.

Yhtiö saattaa valittaa

Yhtiö paljoksui korvausvaatimusta

Profin Oy myönsi oikeudessa nuorukaisen korvausvaatimuksen perusteet, mutta paljoksui tämän vaatimaa summaa.

Käräjäoikeus leikkasi vaadittua summaa kuitenkin vain vähän. Oikeus tuomitsi yhtiön maksamaan korvausta nuorukaiselle 4000 euroa. Korvauksen peruste kipu, särky ja tilapäinen haitta.

Oulun käräjäoikeuden viikontakainen tuomio ei ole lainvoimainen. Asia saattanee päätyä Rovaniemen hovioikeuteen, sillä yhtiö on ilmaissut tyytymättömyytensä.

Lasiliukuoviin erikoistunut Profin Oy nykyään ruotsalaisomistuksessa. Työturvallisuusrikos tapahtui edellisen omistajan aikana.